b"\n_START_ARTICLE_\nTransfer\xc3\xa8ncia de baixa energia\n_START_PARAGRAPH_\nEn astrodin\xc3\xa0mica, una transfer\xc3\xa8ncia de baixa energia, o traject\xc3\xb2ria de baixa energia, \xc3\xa9s una ruta en l'espai que permet a una nau espacial canviar d'\xc3\xb2rbita utilitzant molt poc combustible. Aquestes rutes existeixen en diversos sistemes (per exemple, Terra - Lluna o entre les llunes de J\xc3\xbapiter). Aquestes transfer\xc3\xa8ncies tenen per inconvenient un augment en la durada del vol, superior al de transfer\xc3\xa8ncies d'alta energia, com les transfer\xc3\xa8ncies d'\xc3\xb2rbita de Hohmann._NEWLINE_Les transfer\xc3\xa8ncies de baixa energia tamb\xc3\xa9 s'anomenen traject\xc3\xb2ries de l\xc3\xadmit d'estabilitat d\xc3\xa8bil, o traject\xc3\xb2ries de captura bal\xc3\xadstica. Les rutes de baixa energia existents a l'espai componen la Xarxa de Transport Interplanetari. Seguint aquestes rutes, una nau espacial pot viatjar grans dist\xc3\xa0ncies utilitzant poc combustible, o delta-v.\n_START_SECTION_\nHist\xc3\xb2ria\n_START_PARAGRAPH_\nLes transfer\xc3\xa8ncies de baixa energia a la Lluna foren demostrades per primera vegada el 1991 per la nau Japonesa Hiten, missi\xc3\xb3 en qu\xc3\xa8 s'havia planejat un swing-by a la Lluna, per\xc3\xb2 no orbitar-la. El sub-sat\xc3\xa8l\xc2\xb7lit Hagoromo que contenia la nau fou llan\xc3\xa7at en el primer swing-by i podria haver estat inserit en \xc3\xb2rbita amb \xc3\xa8xit, per\xc3\xb2 sofr\xc3\xad una fallada en les comunicacions._NEWLINE_Edward Belbruno i James Miller del Jet Propulsion Laboratory van dissenyar una traject\xc3\xb2ria de captura bal\xc3\xadstica que permetria a Hiten inserir-se a l'\xc3\xb2rbita lunar, i ajudaren a salvar la missi\xc3\xb3. La traject\xc3\xb2ria es basava en la teoria de l\xc3\xadmit d'estabilitat d\xc3\xa8bil i requer\xc3\xad nom\xc3\xa9s una petita pertorbaci\xc3\xb3 durant el swing-by. Aquesta nova ruta permetria inserir la nau temporalment en una \xc3\xb2rbita lunar utilitzant zero delta-v, per\xc3\xb2 requer\xc3\xad cinc mesos enlloc dels tres dies que es tarda usualment mitjan\xc3\xa7ant una transfer\xc3\xa8ncia de Hohmann.\n_START_SECTION_\nEstalvi de delta-v\n_START_PARAGRAPH_\nEn traject\xc3\xb2ries des d'\xc3\xb2rbites terrestres baixes (LEO) a \xc3\xb2rbites lunars, una transfer\xc3\xa8ncia de baixa energia permet un estalvi de quasi un 25% en la maniobra d'inserci\xc3\xb3 despr\xc3\xa9s d'abandonar l'\xc3\xb2rbita terrestre, comparat amb la maniobra de propulsi\xc3\xb3 retr\xc3\xb2gada que s'aplica prop de la Lluna en injeccions translunars tradicionals. Aix\xc3\xb2 permet un augment de c\xc3\xa0rrega \xc3\xbatil en la nau.._NEWLINE_Robert Farquhar havia descrit una ruta de 9 dies de durada des d'\xc3\xb2rbites LEO fins a una captura lunar que necessita una delta-v de 3,5\xc2\xa0km/s La ruta dissenyada per Belbruno requereix 3.1\xc2\xa0km/s per a la injecci\xc3\xb3 lunar, un estalvi de delta-v de no m\xc3\xa9s de 0,4\xc2\xa0km/s. Tot i aix\xc3\xad, la ruta de Belbruno no requereix un delta-v gran despr\xc3\xa9s d'abandonar l'\xc3\xb2rbita terrestre, fet que t\xc3\xa9 beneficis operacionals._NEWLINE_En rendezvous amb llunes de Mart, hi ha un estalvi del 12% per a Fobos i un 20% per a Deimos."